ΓΡΑΠΤΗ ΕΡΩΤΗΣΗ E-0659/02

υποβολή: Graham Watson (ELDR) προς την Επιτροπή

(8 Μαρτίου 2002)

Θέμα: Συμφωνία συνεργασίας με το Πακιστάν

Σκοπεύει η Επιτροπή να διασφαλίσει ότι τα ακόλουθα 5 σημεία θα συμπεριληφθούν στη συμφωνία με το Πακιστάν· Εάν όχι, γιατί·

1. Ότι θα καταργηθούν οι νόμοι περί βλασφημίας και όλοι οι νόμοι που προβαίνουν σε διακρίσεις εις βάρος ατόμων λόγω της θρησκείας τους.

2. Ότι η Κυβέρνηση του Πακιστάν θαποστηρίξει τα μειονοτικά δικαιώματα, θα σταματήσει τη δίωξη των θρησκευτικών μειονοτήτων, π.χ. των χριστιανών, και θα εγγυηθεί την ανεξιθρησκία.

3. Ότι το Πακιστάν θα γίνει κοσμικό κράτος (τούτο θα συνέβαλλε στη βελτίωση της κατάστασης των μη μουσουλμάνων του Πακιστάν, όπως των χριστιανών και των ινδουιστών).

4. Ότι η Κυβέρνηση του Πακιστάν θα μειώσει τη δύναμη και την επιρροή των μαδρασά, ήτοι των ισλαμικών θρησκευτικών σχολείων που αποτελούν πεδίο ανάπτυξης μουσουλμάνων ακτιβιστών στο Πακιστάν, ορισμένοι από τους οποίους είναιποστηρικτές του Ταλιμπάν στο Αφγανιστάν.

5. Ότι η Κυβέρνηση του Πακιστάν θα επαναβεβαιώσει την προσήλωσή του στη Διεθνή Σύμβαση περί καταργήσεως πάσης μορφής φυλετικών διακρίσεων, τη Σύμβαση για την εξάλειψη όλων των μορφών διακρίσεως κατά των γυναικών και τη Σύμβαση των δικαιωμάτων των παιδιών.

Απάντηση του κ. Patten Εξ ονόματος της Επιτροπής

(24 Απριλίου 2002)

Δεδομένου ότι η συμφωνία συνεργασίας Ευρωπαϊκής Κοινότητας/ Πακιστάν (EK/ΠΑΚ) έχει ήδηπογραφεί, το κείμενο της συμφωνίας δεν μπορεί να τροποποιηθεί σε αυτό το στάδιο. Εντούτοις, η έναρξη ισχύος της παρούσας συμφωνίας παρέχει τη δυνατότητα πλήρους αποκατάστασης του διαλόγου με το Πακιστάν, μεταξύ άλλων για ευαίσθητα θέματα ανθρωπίνων δικαιωμάτων. Η νέα συμφωνία περιέχει ρήτρα (άρθρο 1) με την οποία και τα δύο μέρη δηλώνουν ότι ο σεβασμός των ανθρωπίνων δικαιωμάτων και των δημοκρατικών αρχών αποτελεί βασικό στοιχείο της εν λόγω συμφωνίας.

Σχετικά με τα σημεία που έθιξε το Αξιότιμο Μέλος του Κοινοβουλίου στην γραπτή του ερώτηση, η Επιτροπή επιθυμεί να προβεί στα ακόλουθα σχόλια:

1. Η Επιτροπή εξακολουθεί να προβληματίζεται σχετικά με την εφαρμογή του νόμου περί βλασφημίας, λόγω τουπέρογκου αριθμού δικαστικώνποθέσεων κατά θρησκευτικών μειονοτήτων. Το θέμα του νόμου περί βλασφημίας έχει επανειλημμένα συζητηθεί μεταξύ της Ευρωπαϊκής

Ένωσης και των πακιστανικών αρχών. Σε μια διάσκεψη για τα ανθρώπινα δικαιώματα που διοργάνωσε η κυβέρνηση του Πακιστάν τον Απρίλιο 2000, ανακοινώθηκε διαδικαστική μεταρρύθμιση του νόμου περί βλασφημίας. Εντούτοις, λόγω των διαμαρτυριών από μέρους θρησκευτικών ομάδων, η κυβέρνηση αποφάσισε να αποσύρει την πρόταση.

2. Παρόλο που εξακολουθούν ναπάρχουν προβλήματα σχετικά με την ίση μεταχείριση των μειονοτήτων στο Πακιστάν, η πρόσφατη κατάργηση των ξεχωριστών εκλογικών σωμάτων πριν την Εθνική Συνέλευση του Οκτωβρίου 2002 αποτελεί θετικό βήμα, διότι τίθεται τέρμα σε μια πρακτική διακρίσεων και αντιμετωπίζεται ένα πρόβλημα που αφορά τα θεμελιώδη δικαιώματα του ανθρώπου.

3. Μπορεί η Ευρωπαϊκή Ένωση να μην έχει αρμοδιότητα να αποφασίσει εάν το Πακιστάν θα πάψει να είναι θρησκευτικό κράτος, αλλά το όραμα του Προέδρου Musharraf για ένα προοδευτικό ισλαμικό κράτος (σε αντίθεση με το θεοκρατικό κράτος), όπως το διατύπωσε κατά την ομιλία του της 12ης Ιανουαρίου, έτυχε της επιδοκιμασίας της διεθνούς κοινότητας.

4. Στα Madrasas (θρησκευτικά σχολεία), ο Πρόεδρος Musharraf ανήγγειλε κατά την ομιλία του της 12ης Ιανουαρίου 2002 ότι θα πρέπει να καταγραφούν ως τα τέλη Μαρτίου 2002, και ότι δεν θα ανοίξουν νέα Madrasas με κυβερνητική άδεια.

5. Το Πακιστάν κύρωσε τη Σύμβαση για την κατάργηση όλων των μορφών ρατσιστικών διακρίσεων (CERD) τον Σεπτέμβριο 1966, τη Σύμβαση για τα δικαιώματα των παιδιών (CRC) τον Νοέμβριο 1990 και τη Σύμβαση για την κατάργηση όλων των μορφών διακρίσεων κατά των γυναικών (CEDAW) τον Μάρτιο 1996. Η σημερινή κυβέρνηση έκανε ορισμένα θετικά βήματα, όπως είναι η δημοσίευση του διατάγματος περί του συστήματος δικαιοσύνης για τους ανηλίκους με σκοπό την προάσπιση των δικαιωμάτων των παιδιών και τη σύσταση εθνικής επιτροπής για τη θέση της γυναίκας. Η κυβέρνηση κατήρτισε εξάλλου ένα σχέδιο δράσεως και πολιτικής για την εξάλειψη των χειρότερων μορφών παιδικής εργασίας.

Τέλος, θα πρέπει να τονιστεί ότι η Επιτροπή συμμετέχει ενεργά στις κοινές προσπάθειες της Ένωσης να αντιμετωπιστούν τα θέματα των ανθρωπίνων δικαιωμάτων στο Πακιστάν ως μέρος της Κοινής Εξωτερικής Πολιτικής και Πολιτικής στον τομέα της Ασφάλειας. Στο πλαίσιο αυτό, η Επιτροπή θα εξακολουθήσει να μελετά θέματα που προβληματίζουν. Το Πακιστάν συμπεριλήφθηκε ως χώρα επικέντρωσης στο πλαίσιο της Ευρωπαϊκής Πρωτοβουλίας για τη δημοκρατία και τα ανθρώπινα δικαιώματα, γεγονός που παρέχει περισσότερες δυνατότητες συνεργασίας στον εν λόγω τομέα.